text: Mand anholdt i sag om påsatte brande i kolonihaver
  15 januar 2011 kl. 11.22
  Syd- og Sønderjyllands Politi har netop oplyst til TV SYD, at en mand er blevet anholdt i sagen om påsatte brande i kolonihaver i Aabenraa. Det sker efter endnu en brand i nat.
  Politiet har ikke på nuværende tidspunkt mange oplysninger om anholdelsen, og kan heller ikke oplyse, hvorvidt den anholdte evt. vil blive fremstillet i et grundlovsforhør.
  Tilsyneladende er politiet skredet til anholdelse efter nattens brand på Bøndervej i Aabenraa, kun få hundrede meter fra kolonihaveforeningen Hjelmhaverne, der siden november har været plaget af en række påsatte brande.
  
  Sigtelsen opretholdes
  Syd- og Sønderjyllands Politi fortæller, at man fattede mistanke til den nu anholdte mand efter brand nr. 6. Den brand hærgede Hjelmhaverne natten til torsdag.
  I nat var det så galt igen: kort før midnat slog pyromanen åbenbart til igen, og kolonihave-huset på Bøndervej nedbrændte totalt.
  Det er 7. gang siden november, at påsatte brande har skabt ængstelse i kolonihaverne.
  TV SYD følger sagen løbende.
  